TRONK STORT SY AFVAL IN VAAL
Onderwerp: TRONK STORT SY AFVAL IN VAAL Tue Aug 17, 2010 2:38 am
EK KAN DIT NIE GLO NIE!! HOE LANK DINK HULLE GAAN DIE WATER HOU AS DIT SO AANGAAN?
Boere langs die Vaalrivier en inwoners van Parys is keelvol vir die Groenpunt-gevangenis se "gemors" wat hulle in die Vaalrivier stort.
Hulle kla stukke varkvleis, bloed, pensmis, rioolafval en ou skottelgoedwater loop al etlike maande lank van die gevangenis tot in die Vaalrivier.
Dit beland volgens ooggetuies sowat 7?km stroomaf van die Vaaldam in die rivier.
Mnr. Alex de Koker van Ecowild, 'n nie-regeringsorganisasie wat na die belange van sowat 52 boere met plase op die oewer van die Vaalrivier omsien, het gesê hy weet nie meer "watter kant toe met sy klagtes nie".
Drie departemente is aan die stuur van sake by Groenpunt. Die departement van korrektiewe dienste sien na die welsyn van die gevangenes om, waterwese moet kyk dat waterlisensies nagekom word en openbare werke hou die infrastruktuur in stand.
Mnr. Bokkie Redelinghuys, waarnemende hoof van die gevangenis, het gister gesê daar was wel "'n probleem", maar dis reggestel. "Die rioolaanleg se een pomp het gebreek en van die goed het toe in die Vaalrivier geloop. Maar korrektiewe dienste het dit reggestel."
Toe De Koker en ander betroubare bronne eergister gaan ondersoek instel het, was die probleem nog nie opgelos nie.
De Koker het gesê hy kla al van Mei oor die kwessie. Groenpunt het sy eie voerkraal met sowat 4 000 varke. Hulle word glo net daar op die terrein geslag. Redelinghuys het daarop gesê hy was nie bewus daarvan nie omdat hy nog net twee maande as hoof van die gevangenis waarneem.
Beeld verneem van die gevangenes en hul familielede het ook al by Rand Water oor die onhigiëniese toestande gekla.
Mnr. Gregg Mulzack, hoof van kommunikasie by Rand Water, het gesê wat by Groenpunt aangaan, raak hom nie. Toe Beeld hom daarop wys dat drinkwater vir Gauteng soms (al is dit in kleiner hoeveelhede) uit die Barrage onttrek word, het hy gesê Beeld se verslaggewer "raak nou belaglik".
Watertoetse wat Rand Water gister gedoen het, het geen teken van enige skadelike bakterieë of virusse gewys nie, het hy gesê.
'n Wetenskaplike het gesê sulke onhigiëniese toestande (soos dié by Groenpunt) is 'n ideale teelaarde vir virusse soos giardia en cryptosporidium.
Watertoetse wys nie dadelik hierdie virusse is teenwoordig nie. "As dieselfde water twee of drie dae later getoets word, sal dit moontlik die virusse optel."
Me. Annalien Burger, voorsitter van Save the Vaal in Parys, het gesê sy was geskok om te hoor van die gemors wat Groenpunt in die Vaalrivier stort.
"Weet hulle nie dis Parys se drinkwater waarmee hulle mors nie?
Ons het nie al Rand Water se tegnologie nie. Ngwathe (die munisipaliteit wat Parys bedien) probeer self sy water skoonmaak, maar sukkel."